Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1084

1. A szolgáltatásokat érintő szabályozási feladatok A távközlési szolgáltatások szabályozási feladatainak ellátása azok széles körű külső kapcsolati rendszere miatt nem lehet egy tárca feladata, hanem az egész kormányzaté. A távközlésben az új szabályozás kialakításának igénye már most is felmerül, pl. az Interneten keresztül közvetített rádióműsorok vagy telefonbeszélgetések vonatkozásában. A szabályozás célja nem lehet az, hogy meggátolja az új technikai lehetőségek elterjedését, de fel kell oldania a hatályos törvények kötöttségeit és fenn kell tartania a pluralizmust az információforrások elérhetőségében. A) Az információs társadalom jogszabályrendszerének létrehozása Az új szolgáltatásokra vonatkozó jogszabályokban kell meghatározni azok nyújtásának és felhasználásának feltételeit, továbbá rendelkezni a szolgáltatások, fogyasztók és az adatok védelméről, valamint rögzíteni a szereplők felelősségét. — Az euro-atlanti csatlakozás érdekében — igazodva a nemzetközi adatvédelem stratégiájához — ki kell alakítani a hazai (nemzeti) kriptográfiai elvárásokat. — Meg kell határozni az elektronikus dokumentumok hitelesítésének és az ún. digitális azonosítók jogi elfogadásának feltételeit. — Ki kell fejleszteni és alkalmazni azokat a számítástechnikai módszereket, amelyekkel megakadályozható a büntetőjogilag tiltott, a fiatalkorúakra veszélyes adatok, információk forgalma, és amelyek segítik a bűnüldözést, illetve bizonyos esetekben a bűnmegelőzést. — A hírközlés fejlesztése során eleget kell tenni a nemzetbiztonsági, valamint bűnüldözési célú ellenőrizhetőség követelményének az ellenőrzési lehetőségek egyenrangú és harmonikus fejlesztésének megvalósításával. Ennek keretében szükséges megteremteni az ellenőrzés feltételrendszerét (finanszírozás, technikai, személyi feltételek, hatósági lehetőségek). — Fontos az adatbankokra és a műsorterjesztésre vonatkozó szellemi tulajdon védelme. — A statisztikai törvény alapján készülő országos adatgyűjtési programot ki kell terjeszteni mindazon hatósági statisztikára, országos alapnyilvántartásra és a kormányzati irányítással összefüggő adatgyűjtésre, amelyek lehetővé teszik a hírközlési, az informatikai és a médiaszektorok fejlődésére vonatkozó gazdasági elemzések végzését. B) Szolgáltatás engedélyezés Az EU alapelveinek megfelelően államunk már ma is szabályozza a liberalizált szolgáltatások piacra lépésének feltételeit, engedélyezési rendjét és a versenyfeltételeket. Az ezredforduló után a szolgáltatások engedélyezése leginkább a piaci igényeken, a keresleten és kínálaton fog múlni. Olyan szolgáltatás engedélyezési feltételeket kell kialakítani, amelyek — elősegítik a szolgáltatások választékának bővítését, — vonzzák a tőkebefektetéseket, és fenntartják a liberalizációs folyamatot, — a hazai piac sajátosságainak megfelelően alkalmazzák az európai normákat, — nem veszélyeztetik a közszolgáltatások nyújtását, — tiszteletben tartják a megkötött koncessziós szerződéseket, — lehetővé teszik a szolgáltatások tartalmának indokolt szintű ellenőrzését, — a globalizálódás révén nem hozzák a belföldi szolgáltatókat hátrányos helyzetbe. Globális hálózati szolgáltatók piacra lépése nemzetközi egyezmények keretében engedélyezhető. Ezek magyar partnert a fennálló piaci helyzetnek megfelelően választhatnak. A globális értéknövelt szolgáltatások tekintetében formailag sem létezhetnek egyes belföldi szolgáltatóknak kizárólagos jogai. Célszerű ezért, hogy a globális értéknövelt szolgáltatásokat magyar szabályok szerinti távközlési szolgáltatási engedéllyel, illetve az értékesítési és ügynöki tevékenységre magyarországi joghatállyal rendelkező cégek nyújthassák. C) Egyetemes szolgáltatási kötelezettség Az Európai Unió normáinak megfelelően kell szabályozni az egyetemes szolgáltatások körét és árát. Az Európai Unió előírja, hogy az egyetemes minősített szolgáltatásoknak mindenki számára mindenhol elérhetőnek, áraiknak pedig „elfogadhatónak és megfizethetőnek” kell lenniük. Ezeket az elveket kell érvényesíteni a magyar egyetemes hírközlési szolgáltatásokra is. Magyarország jelenlegi gazdasági körülményei között is képes lesz vállalni az egyetemes szolgáltatásoknak az Unió kevésbé fejlett tagállamaitól elvárt kötelező minimum szintjét. E szolgáltatások finanszírozási sémáját a fogyasztókra szabottan, a fogyasztók általános teherbíró képességét figyelembe véve kell kialakítani, és általában kerülni kell azokat az eszközöket, amelyek a rá nem szorulók széles körét is előnyben részesítik. A minimumot úgy kell azonban meghatározni, hogy figyelembe vegye a gazdaság jelenlegi teherbíró képességét is. Jogszabályban kell rögzíteni az új szolgáltatásokra vonatkozó ellátási kötelezettséget, és azt, hogy a 1998/42. szám települések, iskolák, kórházak és közintézmények, valamint a hátrányos helyzetűek (egészségkárosultak, idősek) előírt színvonalú szolgáltatásokhoz juthassanak elfogadható díjtételek mellett. Csak abban az esetben lehet megfelelően gondoskodni a szolgáltatók számára gyakran veszteséges egyetemes szolgáltatások fennmaradásáról, ha a piac olyan mértékű profitot termel, amelyből állni tudja a kompenzációs igényeket. A finanszírozásban megoldás az, ha forrását maguk a távközlési szolgáltatók képezik, és létrehoznak egy finanszírozási alapot vagy alapítványt, amely feltöltésének módja hasonlít az adózáshoz. Ezt a célt jól szolgálhatta volna a — sokak által vitathatónak tartott módon megszüntetett — Hírközlési Alap. A Kormány a távközlési szolgáltatások bizonyos minimumát — már 1998-tól folyamatosan — elérhetővé kívánja tenni az ország lakossága részére olyan területeken és viszonyok között is, ahol a szolgáltatás nem gazdaságos. A koncessziós közcélú távbeszélő szolgáltatók kötelesek területi és jövedelmezőségi diszkrimináció nélkül minden igényt kielégíteni a koncessziós szerződésben rögzített feltételek szerint. A mindenkire kiterjedő szolgáltatás biztosított a koncessziós rendszer keretében mindaddig, amíg a koncessziósok kizárólagos szolgáltatási joga és kötelezettsége fennáll. Az egyetemes szolgáltatás feltételrendszerét a kizárólagossági időszak lejártáig, 2002-ig kell kialakítani. Az EU-nak az egyetemes szolgáltatásokra megfogalmazott definícióiból az ellátási kötelezettség szélesítése adódik, ami postai területen bevételcsökkenést eredményez. Az Európai Parlament és a Belső Piac Fejlesztésének Közös Szabályaiban illetékes Bizottság által 1997 decemberében közösen kiadott 97/67/EK irányelv a Közösségi Postai Szolgáltatásokról és a Szolgáltatás Minőség Javításáról meghatározza az egyetemes szolgáltatások körében teljesítendő kötelezettségeket. Ezek sorában egyebek mellett előírja — egyetemes szolgáltató kijelölését, — legalább 2 kg súlyhatárig a levélküldemények, legalább 10 g súlyhatárig a csomagküldemények, valamint az ajánlott és biztosított küldemények gyűjtését, szállítását, feldolgozását és házhoz kézbesítését minden munkanapon, de legalább a hét 5 napján, — a határt átlépő forgalomban a küldemények 85%-ának a feladást követő 3 napon belül történő, 97%-ának 5 napon belül történő kézbesítését, — a belföldi minőségi előírások összhangba hozatalát a határt átlépő forgaloméval, — évente legalább egyszeri független minőség mérést és eredményének nyilvánosságra hozatalát, — költségalapú, átlátható díjrendszert, melynek vonatkoznia kell a nemzetközi szolgáltatásban alkalmazott végdíjakra is, — az egyetemes szolgáltatóknál fenntartott és nem fenntartott szolgáltatásaik különválasztott költségelszámolását számlarendjükben. A Magyar Postát mint domináns szolgáltatót tudatosan átgondolt állami eszközökkel is támogatni kell abban, hogy az Unió által előírt egyetemes szolgáltatási kötelezettségeket idejében teljesíteni tudja. D) Versenyszabályozás Az általános versenyszabályok — amelyek a távközlésre is érvényesek — tiltják a vállalkozók versenyellenes együttműködését. A távközlésben azonban a vállalkozók együttműködése sok esetben éppen a hálózatok igénybe vevői számára — ideértve a felhasználókat és a további szolgáltatókat is — fontos. A távközlési versenyszabályozásnak ezért bizonyos esetekben éppen az a feladata, hogy kikényszerítse és előkészítse a hálózatok—szolgáltatások—szolgáltatók együttműködését még akkor is, ha ez egyes szolgáltatók piaci pozícióját rontja. A távközlési hálózatok összekapcsolásának a versenyt ösztönző szabályozása kritikus fontosságú a magyar távközlés továbbfejlődése szempontjából. A hatályos jogszabályok az összekapcsolást csak bizonyos korlátozásokkal engedik meg (közcélú — különcélú hálózatok összekapcsolása). A verseny kiteljesedésével párhuzamosan azonban az összekapcsolás egymással versengő, de nem egyenlő piaci helyzetben lévő üzleti vállalkozók gazdasági-pénzügyi viszonyává válik. Ezért szükséges a jövőben a távközlő hálózatok összekapcsolásán túl a távközlési szolgáltatók együttműködését is szabályozni. A közcélú távbeszélő szolgáltatás kizárólagos időszakának lejárta után meg kell szüntetni a hálózatok összekapcsolásának minden korlátozását. A liberalizáció útján megvalósuló verseny igényli a versenyfeltételek teljes egyenlőségét és — ebből kiindulva, valamint a fogyasztói érdekek érvényesülését kiemelten figyelembe véve — mindenképpen megköveteli a távközlési koncesszió intézményének felülvizsgálatát. Ezért szükséges a különböző lehetséges változatok nemzetgazdasági hatásait elemezni, és ezzel kapcsolatos hatástanulmányokat elkészíteni. Ilyen változatok:

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes